  Анжелика Тихонова корреспондент Тулыспаллэн пумаз Удмуртиын куазь толйись юослы тупась вал. Огъя учконо ке, толлэн берпуметӥ дас нуналэз кезьыт ӧй вал, ивортэ улосвылысь Гидрометцетрлэн пресс-службаез. Дас нунал ӵоже температура шорлыдын  -7 градус котырын возиськиз, со та вакытлы эсэплэсь 3-4 градуслы вылӥынгес. Толэзьлэн берло 10 нуналъёсаз 10-25 миллиметр лымы усиз, со эсэплэн 160-350 процентэз луэ. Лымы «шобрет» тулыспал пумын 1-10 сантиметрлы йылӥз. 28-тӥ тулыспаллы элькунысь бусыосын лымылэн ӝуждалаез 50-75 сантиметр луиз, со эсэпезлэсь 6-24 сантиметрлы тросгес, но интыен-интыен эсэпезлы тупа. Кынмем музъемлэн мурдалаез берло дас нунал ӵоже 1-3 сантиметрлы кулэсмиз, кытӥ-отӥ азьло кадь ик кылиз. Тулыспал пумын му 30-70 сантиметр мурдалае кынмемын вал. Со та вакытлы эсэплэсь 5-55 сантиметрлы ӧжытгес. Тысё юослэн но трос аръем турынъёслэн пушъён вадесазы тужгес улӥ температура -1..-2 градус котырын возиськиз.  Тегъёс: Удмуртия гуртвозёс Гидрометцентр Тол инкуазь будосъёс  